Barto onttroon Dodo op Top-20Barto. Die jaar skop ŉ op hoë noot vir Barto af. Sy jongste enkelsnit, “Impulsief”, onttroon vandeesweek Dodo Nyoka se “Foto’s” as die topsnit op die Maroela Media Afrikaanse Top-20. Die musiekvideo vir “Impulsief” is op 25 November uitgereik en is reeds byna ŉ halfmiljoen keer op YouTube gekyk. Barto se debuutenkelsnit, “H2Oë”, is in die derde plek, terwyl “Foto’s” nou in die tweede plek lê. Die Heuwels Fantasties en Appel se jongste enkelsnit, “Nora Vlok”, maak vandeesweek sy buiging op die top-20. Die liedjie sluit in die sewende plek by die res van die treffersparade aan. Die musiekvideo vir “Nora Vlok” is reeds meer as 83 000 keer op YouTube gekyk. In die week se top-20 is daar sewe liedjies wat klim, nege wat hul plek verloor en drie wat onverander bly en een nuwe toetrede tot die Top-20 die week. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Irene-Louise van Wyk. (Foto: Jorietha Rabie) Verskeie kunstenaars het so op die vooraand van die nuwe jaar ŉ spul nuwe liedjies bekendgestel. Een daarvan was “Boshoff Afrikaners” deur Pieter Rischmüller. Pieter was voorheen bekend as Piet Pompies in die groep DJ Ossewa. “Boshoff Afrikaners” handel oor die Afrikaner-beesras. Gospelsanger Gideon van Vollenstee sê die lirieke van sy nuwe gospelsnit, “Toe kom Jesus”, was ’n boodskap van God. “Daar is soveel pyn in die wêreld en baie verkies om hulle probleme self te hanteer, eerder as om dit in God se hande te plaas. God het soveel liefde en genade vir ons. My doel is om ’n positiewe boodskap te versprei en sodoende hoop te gee vir diegene wat nie ’n uitweg sien nie,” sê Gideon. Ander liedjies wat ook die afgelope week uitgereik is, is Anton Fitchat se “Wil jy dans”, Elzabi Buek se “Blou oog dromer”, Irene-Louise van Wyk se “Ek sê so” en Francois Bouwer se “Vanaand wil ek net dans”.